Direktionen består af seks medlemmer med Administrerende Direktør Michael Grosbøl i spidsen.  Bestyrelsen består af formand John Grosbøl, Tove Grosbøl, Michael Grosbøl og Susie Grosbøl.  Historie Mascot blev stiftet af John Kjærgaard Grosbøl i 1982 under navnet Scan Termo Konfektion Aps, der solgte vintertøj. Der kom en lille bjørn i logoet, som skulle symbolisere slidstyrke og varme, og snart var MASCOT bedst kendt som ’den med bjørnen’. I 1989 blev arbejdstøjet lanceret. Navnet Mascot International A/S kom til i 1995.I perioden 1992-2002 ti-doblede Mascot sin omsætning til i alt 260,2 millioner kroner. I 2002 overtog sønnen Michael John Grosbøl den daglige ledelse af selskabet fra faderen John, der i stedet blev bestyrelsesformand for Mascot International. I 2003 havde virksomheden en omsætning på 286,8 millioner kroner, og var den 4. største producent af arbejdstøj i Europa. Der var gennemsnitligt 152 ansatte i Danmark, og produkterne blev syet på en række lønsystuer i Fjernøsten. I 2007 fik selskabet med små 55 millioner kroner det største overskud i Mascots historie. I 2010 blev det resultat slået, da overskudet før skat kom lige over 55 millioner kroner. Siden er MASCOT vækstet yderligere, og i 2015 nåede omsætningen 678 millioner kroner, med et resultat før skat på 83,6 millioner kr. Virksomhedens milepæle inden for de seneste år omfatter blandt andet etablering af en egen SA8000 certificeret fabrik i Vietnam i 2008 og ditto i Laos i 2013, samt køb af en større erhvervsgrund ved Pårup, Danmark. Her bygges et nyt domicil, der samler MASCOTs danske aktiviteter. Det nye hovedsæde forventes at stå færdigt i 2017.